07
04.2020
10:05
JALKA | Kure ultrad – uued tegijad fännimaastikul
Eelmisel hooajal muutus vaat et tundmatuseni FC Kuressaare Premium liiga mängudel valitsev õhkkond: kevadel hakkasid sealsed tribüünid laulma ja mürtsu tegema, publikuarvu kasv oli võrreldes 2018. aastaga lõpuks koguni 85protsendiline.
Meeskonda jäägitult toetavad häälekad Kure ultrad tekkisid väljaku äärde kõrvaltvaatajale võrdlemisi ootamatult, ent fännirühmituse eestvedaja Aleks Lesk tõdeb, et tegelikult oli plaan tiimile aktiivsemalt kaasa elada küpsenud juba pikemat aega. „Olime juba tükk aega enne seda mõelnud, et peaks asja käsile võtma ja natuke agaramat fänlust tegema. Alguses mõtlesime, et võtame ühe mängu ja proovime, kuidas välja tuleb.“
Välja valiti lõpuks 24. mai kodumäng Viljandi Tuleviku vastu. „Kuna alguses mõtlesime, et teeme ühe mängu ja vaatame siis edasi, mõtlesime, et kui juba, siis juba: tegime isegi püro! Kuna Kuressaares on aga puust tribüün, siis lahtise tulega ei saa seal möllata: kasutasime tossupomme. Alguses tehti meie ümber tribüünil küll suured silmad, aga midagi negatiivset selles ei olnud: kõigile meeldis,“ meenutab Lesk.
Tagasiside oli igakülgselt hea: aktiivne fänlus meeldis nii rühmitusele endale, teistele tribüünil olnutele kui ka Kuressaare mängijatele. „Emotsioon oli väga hea. Lisaks veel võitsime mängu, see andis ka väga palju juurde.“
Kure ultrate tuumik on mõnekümnepealine, kuid kaasaelajate täpne arv pisut kõigub mängult mängule. „Kõige parematel mängudel oli meid ehk 30 ringis. Eks paljudel, ka minul, ole kool või töö Tallinnas või mujal, mistõttu ei ole alati võimalik kohale tulla. Samas on olnud ka neid kordi, kus oleme hilisõhtul sadamas viimast praami oodanud, et hommikul mängule jõuaksime. Uuel hooajal loodame tuumikut pisut kasvatada – oleks väga äge, kui saaksime tähtsamateks mängudeks umbes 40 pead kokku,“ loodab Lesk, kes kiidab väga ka Kuressaare kogukonnajuhti Liina Tamme, kes fänne kogu hooaja jooksul ka ise kõvasti aitas.
Hooaja lõpus valiti Kure ultrad Soccernet.ee hääletusel suisa Premium liiga aasta fännideks, lisaks triumfeerisid nad ka aastalõputurniiri raames peetud fänniturniiril. Pole ime: Lesk ise on mõned aastad tagasi esiliigas Kuressaare esindusmeeskonna eest mänginud, ka mitu teist rühmituse liiget on FC Kuressaaret kõrgemal või madalamal tasandil esindanud.
Hoolimata sellest, et pahandustesse pole Kure ultrad seni sattunud ega kavatse seda ka teha, nendib Lesk, et aeg-ajalt tuleb tal ikka kellelegi selgitada, et nad ei ole jalgpallihuligaanid. „See nimi – Kure ultrad – jäi meile kuidagi tribüüni pealt lihtsalt külge. Vahel tuleb ikka keegi ja küsib, et kui te olete ultrad, kas siis tahate vastasfännidega kakelda ka. Selgitan siis, et selliseid plaane meil ei ole – oleme rahumeelsed fännid!“
Lugu ilmus märtsikuu Jalkas
Tekst: Raul Ojassaar
Foto: Jana Pipar